[pic] | AZ EURÓPAI KÖZÖSSÉGEK BIZOTTSÁGA |

Brüsszel, 27.10.2006

COM(2006) 659 végleges

2006/0215 (ACC)

Javaslat

A TANÁCS HATÁROZATA

A Vietnami Szocialista Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belüli közösségi álláspont meghatározásáról

(előterjesztő: a Bizottság)

INDOKLÁS

Vietnamnak a Kereskedelmi Világszervezethez történő csatlakozása feltételeinek áttekintése

I. Bevezetés

A Világkereskedemi Szervezet (WTO) tagjai és a Vietnami Szocialista Köztársaság a Vietnamnak a szervezethez történő csatlakozása feltételeiről szóló megállapodás befejező szakaszához érkezett. Ezt mintegy 11 évig tartó tárgyalássorozat előzte meg, amely akkor kezdődött, mikor Vietnam 1995-ben benyújtotta a WTO-hoz való csatlakozás iránti igényét. Mielőtt az Európai Unió hivatalosan támogatni tudná Vietnam csatlakozását, tanácsi döntésnek kell jóváhagynia Vietnam csatlakozásának feltételeit.

A csatlakozás feltételeit az alábbiak foglalják össze.

II. Vietnam WTO-csatlakozása feltételeinek összefoglalása ágazatonként

Ipari termékek

A Vietnam által az ipari és halászati termékekre alkalmazott vámtarifák egyszerű átlaga 17,5 %. A WTO-hoz történő csatlakozása időpontjától Vietnam kezdő lekötött vámtételeit átlagosan 16,2 %-on rögzítik. A végleges lekötött vámtételek szintjét átlagosan 12,4 %-ra csökkentik Az összes vámsor 70 %-a a 15 %-os vámtétel alatt lesz. Mindössze a vámsorok 7 %-a marad a legmagasabb, 25 % feletti szinten. Minden vámtétel rögzített lesz. A végrehajtás időszaka 0–12 év között mozog, átlagosan pedig 4,4 év.

Ipari vámtarifák részletesen

A gyógyászati berendezésekre és az informatikai termékekre (0/0) vonatkozó vámtételeket eltörlik, a gyógyszerkészítményekre vonatkozó vámtarifák pedig 3,6 %-ról (alkalmazott) 2,6 %-ra (végleges lekötött vámtétel) csökkennek 3 éven belül.

Az európai gazdasági ágazatok számára fontos gépek és készülékek esetében az átlagos vámtétel 3,7 éven belül 10,5 %-ról (alkalmazott) 9,2 %-ra (végleges lekötött vámtétel) csökken.

Az acélra (0/0) vonatkozó átlagos vámtétel 17,3 %-ról (alkalmazott) 16,4 %-ra (kezdő lekötött vámtétel), majd 11,5 %-ra (végleges lekötött vámtétel) csökken (átlagosan) 3 éven belül, miközben az acél (nem MSA) árucsoportra vonatkozó vámtétel magasabb marad, a 16,9 %-ról (alkalmazott) 21,8 % kezdeti lekötött vámtételre, majd 3 éven belül 17,8 %-ra (végleges lekötött vámtétel) csökken (átlagosan).

A vegyipari ágazat vámtételei 11,9 %-ról (alkalmazott) 7,4 %-ra (végleges lekötött vámtétel) csökkennek átlagosan 4,6 éven belül; a papír vámtétele 18,8 %-ról (alkalmazott) 12,8 %-ra (végleges lekötött vámtétel) csökken 4,4 éven belül.

A járművek és részeik – kevés kivételtől eltekintve – 53,3 %-ról (alkalmazott) 40,7 %-ra (végleges lekötött vámtétel) csökkennek átlagosan 5,7 év alatt.

Mezőgazdaság

A mezőgazdasági termékek piachoz való hozzáférése terén Vietnam a leginkább exportált termékek tekintetében az átlagosan alkalmazott 27 %-os vámtételről 21 %-os éves átlagos végleges lekötött vámtételre csökkenti vámtételeit. Jelentős csökkentést hajtottak végre különösen a következő termékek vámtételei esetében: húskészítmények (az átlagosan alkalmazott 50 %-ról 27 %-os végleges lekötött vámtételre), gabona- és tésztakészítmények (43 %-ról 27 %-ra), alkoholtartalmú italok (88 %-ról 46 %-ra, párlatok esetében 45 %-ra), kakaókészítmények (33 %-ról 18 %-ra).

A csatlakozás időpontjától Vietnam nem kíván alkalmazni mennyiségi vagy egyéb behozatali korlátozásokat semmilyen mezőgazdasági termékre, az olyan intézkedések kivételével, amelyeket a WTO-megállapodások rendelkezései lehetővé tesznek.

A hazai támogatás tekintetében Vietnam nem rögzíti az AMS felső határát, mert a támogatás nem éri el a legkisebb, 10 %-os szintet. Vietnam hazai támogatási intézkedéseinek nagy része a zöld dobozos támogatások körébe tartozó intézkedés, amelyek az általános szolgáltatásokra (leginkább az infrastruktúrára), a termelőknek katasztrófák esetén nyújtott segítség kifizetésére, valamint regionális segítségnyújtási kifizetésekre vonatkoznak.

Vietnam elkötelezte magát amellett, hogy a csatlakozás időpontjától eltörli a mezőgazdasági termékekre alkalmazott exporttámogatásokat.

Kereskedelmi jogok és az állami kereskedelmi vállalkozások liberalizációja

Vietnamban jelentős fejlődés ment végbe az állami kereskedelem és a kereskedelmi jogok területén. Az állami kereskedelem alá tartozó ágazatok/termékek a következőkre korlátozódtak: nyersolaj, finomított benzin, repülőgép-alkatrészek, repülési berendezések, film, újság, cigaretta és szivar. A kereskedelmi jogok tekintetében Vietnam a közvetlen külföldi befektetésekkel rendelkező valamennyi vállalat számára legkésőbb 2007. január 1-jétől teljes körű kereskedelmi jogokat biztosít, azon termékek kivételével, amelyek az állami kereskedelem körébe tartoznak. Bizonyos termékek esetében azonban a teljes körű kereskedelmi jogokat csak két évvel később, 2009. január 1-jétől biztosítják. Ezek a termékek a következők: gyógyszerkészítmények, mozgófényképészeti filmek, naptárok, képeslapok, ipari nyomtatók, nyomtatókészülékek, tv- és rádió-adókészülékek, videokamera felvevők. Nincs korlátozás forgalmazó választása tekintetében Vietnamban.

Szolgáltatások

A csatlakozási tárgyalások jelentős része a szolgáltatásokra összpontosított, amelyek rendkívül lényegesek az EU – e téren a világ vezető exportőre – számára. A külföldi saját tőkére vonatkozó korlátozások a legtöbb esetben csak átmeneti jellegűek, és a 100 %-ig külföldi tulajdonra való áttérés egy szakaszát alkotják. Az európai szolgáltatók általában jelentős további piachoz való hozzáférési lehetőséget kapnak annak garanciájával, hogy nem részesülnek megkülönböztetésben a vietnami vállalatok javára. Jelentős mértékben javulni fog a jogbiztonság azon feltételek tekintetében, amelyek mellett az európai vállalatok számos szektorban tevékenykedhetnek. Az EU kérésére Vietnam a munkacsoporti jelentésben specifikus ígéretet tett az engedélyezési eljárások és feltételek vonatkozásában (beleértve az átláthatóságot, a díjakat, a megfontolásra adott időt és a tájékoztatást), amelyek számos, különféle ágazatban tevékenykedő vállalat számára aggodalomra adtak okot. Vietnam kötelezettségvállalásai a szolgáltatási ágazatok széles spektrumára kiterjednek, köztük az EU számára jelentékeny kulcságazatokra, mint például:

Szakmai szolgáltatások: Vietnamnak a számviteli, ellenőrzési, könyvelési, adózási, építészeti, mérnöki szolgáltatásokra vonatkozó kötelezettségvállalásai széles körűek és alig tartalmaznak korlátozást. Az európai ügyvédi irodák számára lehetőség nyílik külföldi ügyvédi irodák, leányvállalatok és partnerségek létesítésére Vietnamban. A vietnami joggal kapcsolatos konzultáció meghatározott feltételek mellett lehetséges.

Futárszolgálatok: Az expressz kézbesítést végző szolgáltatók a csatlakozás után 5 évvel 100 %-os tulajdonjogot érhetnek el, és nem részesülhetnek a Vietnami Postáénál kedvezőtlenebb elbírálásban.

Távközlési szolgáltatások: A nem infrastrukturális alapokra épülő szolgáltatást nyújtó szolgáltatók a szolgáltatástól függően 51 %–70 % közötti külföldi tőkével rendelkező közös vállalatokat hozhatnak létre. Az infrastrukturális alapú szolgáltatások esetében Vietnam a külföldi tulajdon felső határát 49 %-ban határozta meg. Vietnam arra is ígéretet tett, hogy mind az infrastrukturális, mind a nem infrastrukturális alapú szolgáltatások esetében átlátható és objektív kritériumok alapján hozzák meg az engedélyezésre vonatkozó határozatokat. Specifikus záradékot illesztettek be annak biztosítására, hogy az Európai Unió szolgáltatói meglévő üzleti együttműködési szerződéseiket ugyanolyan kedvező feltételek mellett új formában fogalmazzák meg vagy megújítják. Vietnam a távközlési szolgáltatásokra vonatkozó referenciadokumentumot is alkalmazni fogja.

Építési szolgáltatások : Az egész ágazatot megnyitják, a közvetlen leányvállalatok létrehozásának lehetőségével.

Terjesztési szolgáltatások: habár egyes termékek nem kerülhetnek be (pl. feldolgozott és nyers olaj, könyvek, gyógyszerkészítmények és gyógyszerek), 2009. január 1-jétől a teljes körű külföldi tulajdonlás lehetővé válik.

Környezetvédelmi szolgáltatások : szennyvízkezelés, hulladékgazdálkodási szolgáltatások (kivéve a háztartási hulladék közvetlen begyűjtését), füstgázok tisztítása és a környezeti hatásvizsgálat tekintetében kötelezettséget vállaltak arra, hogy a csatlakozás után négy évvel lehetséges lesz a 100 %-os külföldi tulajdon.

Idegenforgalom: A szálloda- és éttermi szolgáltatásokat teljes mértékben megnyitják, 8 éves átmeneti időszakkal, amely során a szolgáltatások nyújtásának a hotelekbe történő beruházásokhoz kell kapcsolódnia.

Pénzügyi szolgáltatások: Vietnam elkötelezi magát amellett, hogy lehetővé teszi a külföldi biztosítótársaságok számára, hogy akár 100 %-os tulajdoni hányadú vállalkozást hozzanak létre. A csatlakozás után öt évvel a nem életbiztosítással foglalkozó ágazatok is letelepedhetnek. Vietnam emellett széles körű kötelezettségvállalást ígér a határokon átnyúló biztosítási és viszontbiztosítási szolgáltatások tekintetében, beleértve a közvetítést. A Vietnamban működő külföldi bankokat teljes mértékben a legnagyobb kedvezmény elvén (MFN) alapuló és nemzeti bánásmódban részesítik a készpénzkiadó automaták elhelyezése és működtetése terén. A csatlakozás után néhány hónappal (2007 áprilisa) Vietnam engedélyezni fogja a bankok 100 %-os külföldi tulajdonlását.

Tengeri szállítási szolgáltatások : Vietnam széleskörű kötelezettségvállalásokat tett, amelyek biztosítják az európai vállalatok számára, hogy a csatlakozástól számított 5–7 éven belül vietnami tevékenységeikben 100 %-os tulajdonra tehetnek szert a legtöbb tengeri szállítási szolgáltatás és a kulcsfontosságú kiegészítő szolgáltatások tekintetében.

Jegyzőkönyvbeli kötelezettségvállalások

A csatlakozási folyamat utolsó, többoldalú szakaszában a WTO tagjai közösen igyekeztek azt biztosítani, hogy Vietnam kereskedelmi törvényei és intézményei alapvetően összhangban legyenek a WTO szabályaival és megállapodásaival, ezeket kiemelve a csatlakozási jegyzőkönyvben és a munkacsoport jelentésében. Az EU számára a következő témakörök a leginkább fontosak:

A párlatok jövedéki adózása

A párlatokra kivetett jövedéki adó jelenlegi vietnámi rendszere a 20 % és 39 % közötti alkoholtartalmú párlatok jövedéki adóját 30 %-ban határozza meg, a 40 % vagy azt meghaladó alkoholtartalom esetében pedig 65 %-ban. Vietnam a csatlakozást követő 3 éven belül megváltoztatja ezt a rendszert, és valamennyi, 20 %-os vagy azt meghaladó alkoholtartalmú égetett szeszes ital esetében egységes, a kész termékben literenként található tiszta alkohol szerinti jövedéki adót határoz meg.

Import- és exportkorlátozások

Vietnamban a használt gépjárművek behozatalára vonatkozó jelenlegi tilalmat behozatali kontingens váltja fel, amely a csatlakozást követő három éven belül szűnik meg. 2007. május 31-ig Vietnamban a 175 cm3-t meghaladó motorkapacitású nagy motorkerékpárok behozatalára vonatkozó jelenlegi tilalmat nem automatikus engedélyezési rendszer váltja fel. A kiviteli vámok tekintetében Vietnam a csatlakozástól számított 5 éven belül a vasfémhulladékra vonatkozó jelenlegi 35 %-os kiviteli vámot 17 %-ra csökkenti, a nem vastartalmú fémhulladékra vonatkozó jelenlegi 45 %-os kiviteli vámot pedig 22 %-ra mérsékli a csatlakozástól számított 5 éven belül.

Támogatások

Vietnam a csatlakozáskor eltörli az összes tiltott támogatást. A két meghatározott program alapján nyújtott, jelenlegi beruházási engedélyeken alapuló exporttámogatásokat a csatlakozástól számított 5 éven belül fokozatosan megszüntetik, a programokat pedig lezárják. Az exportfeldolgozási övezetek tekintetében azok a vállalatok, amelyek ezekben az övezetekben létesítenek telephelyet, nem lesznek kötelesek termelésüket exportálni az ezen övezetekben való működés feltételeként. Vietnam a csatlakozás időpontjától támogatásról szóló értesítést küld a WTO támogatásokkal és kiegyenlítő intézkedésekkel foglalkozó bizottságának.

V. AJÁNLÁS

A Vietnami Szocialista Köztársaság WTO-hoz történő csatlakozása feltételeinek a Tanácshoz jóváhagyásra történő benyújtása tekintetében a Bizottság helyesli ezeket a feltételeket, amelyek a piacnyitás kiegyensúlyozott, de ambiciózus kötelezettségvállalásainak csomagját alkotják, és amelyek jelentős előnyöket biztosítanak Vietnam és WTO kereskedelmi partnerei számára egyaránt.

2006/0215 (ACC)

Javaslat:

A TANÁCS HATÁROZATA

A Vietnami Szocialista Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belüli közösségi álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikke (1) bekezdésére és 133. cikke (5), összefüggésben a 300. cikke (2) bekezdésének második albekezdésével,

tekintettel a Bizottság javaslatára,

mivel:

(1) 1995. január 4-én a Vietnami Szocialista Köztársaság kormánya benyújtotta a Világkereskedelmi Szervezetet (WTO) létrehozó megállapodáshoz történő csatlakozás iránti kérelmét a megállapodás XII. cikkének megfelelően.

(2) 1995. január 31-én létrehozták a Vietnam csatlakozásával foglalkozó munkacsoportot annak érdekében, hogy megállapodás jöjjön létre a Vietnami Szocialista Köztársaság és valamennyi WTO-tag számára elfogadható csatlakozási feltételeket illetően.

(3) A Bizottság a Közösség nevében tárgyalást folytatott azokról a Vietnami Szocialista Köztársaság részéről vállalandó, a piacnyitásra vonatkozó átfogó kötelezettségvállalásokról, amelyek a Közösség számára különösen fontosak, és amelyeket a 2004. október 9-én aláírással hitelesített, a Vietnami Szocialista Köztársaság és a Közösség között létrejött kétoldalú megállapodás tartalmaz.

(4) Ezeket a kötelezettségvállalásokat most a Vietnami Szocialista Köztársaságnak a WTO-hoz történő csatlakozásáról szóló jegyzőkönyv tartalmazza.

(5) Várható, hogy Vietnam WTO-hoz történő csatlakozása kedvező és hosszan tartó módon járul hozzá a Vietnami Szocialista Köztársaság gazdasági reformfolyamatához és fenntartható fejlődéséhez.

(6) Emellett a Vietnami Szocialista Köztársaság és a Közösség közötti kereskedelmi kapcsolatot szilárd és jogilag kötelező keretbe helyezi.

(7) A csatlakozási jegyzőkönyvet ezért jóvá kell hagyni.

(8) A WTO-t létrehozó megállapodás XII. cikke előírja, hogy a csatlakozás feltételeiben a csatlakozó tagnak és a WTO-nak meg kell állapodnia, és a WTO részéről a WTO Miniszteri Konferenciája hagyja jóvá a csatlakozás feltételeit. A WTO-t létrehozó megállapodás IV. cikke (2) bekezdése előírja, hogy a Miniszteri Konferencia találkozói szünetében annak funkcióit az Általános Tanács veszi át.

(9) Ennek megfelelően szükséges meghatározni a Közösség által az Általános Tanácsban képviselendő álláspontot,

A KÖVETKEZŐKÉPPEN HATÁROZOTT:

Egyetlen cikk

1. A Közösség által a WTO Általános Tanácsában a Vietnami Szocialista Köztársaság WTO-hoz történő csatlakozása tekintetében képviselendő álláspont a csatlakozás jóváhagyása.

2. Ezt az álláspontot a Bizottság képviseli a Tanács nevében.

Kelt Brüsszelben, […]-án/-én.

a Tanács részéről

az elnök